钦定古今图书集成/理学汇编/学行典/第249卷 > 龚穆
## 钦定古今图书集成/理学汇编/学行典/第249卷 > 龚穆

按《武进县志》：龚穆，字孟远，隐居躬耕，授徒里中。王文
肃㒜，白康敏昂，皆其弟子也。㒜为学士时，往候穆。会
穆方与其侪通功，桔槔灌田，㒜竦立桔槔下，穆曰：“子
先入吾室，吾偿其功，毕方归，不可以子故怠若事也。”
㒜抵其家。久之，穆归，㒜拜，穆答以长揖。㒜赠金帛不
受，受其肴核，即与㒜通夕对谈。晨起㒜辞，穆曰：“曩，子
肴也，吾亦有一肉。”出而食之。别去后，推为乡饮宾，不
赴。穆常赋《木棉诗》，有“车声未绝催上机，知作谁人身
上衣？大儿来觅襦，小儿来觅裤。半缕偿私债，半缕输
官府。有女背面临风泣，也曾随母园中拾。”极悉田妇
之苦，至今传诵云。